Verdensrekord: I kveld tennes verdens høyeste bål i Ålesund
Ingen bygger sankthansbål som sunnmøringene. Nå har Ålesund slått verdensrekorden og bygget verdens høyeste bål, melder Sunnmørsposten. – Bålgjengen har gitt absolutt alt for å få til dette. Vi har alle ofret mye for å ta verdensrekorden. For mange var det siste sjanse til å gjøre det før vi reiste fra Ålesund. Den sjansen tok vi, sier bålsjef Alexander Heen til VG. Se Sunnmørspostens direkte-sending: Slinningsbålet - minutt for minutt Selv gikk han over i deltidsstilling for å bygge bålet.Bålsjef Heen har knapt sovet de siste to ukene for å få ferdig bålet. Lørdag slo de «juksebålet» fra Slovenia som har hatt rekorden siden 2007. Slovenerne brukte nemlig kran. Sunnmøringene klatrer i bålet og bygger alt for hånd. Bålet måler 47,396 meter og skal tennes klokka 21 lørdag kveld. – Vi fullfører toppen av bålet akkurat nå. Offisielt er bålet 42 meter, men de siste par meterene går veldig fort. Bålet blir over 45 meter. Jeg har bare sovet rundt 10 timer de siste to ukene, sa Heen til VG i formiddag. Konkurrenten fra Slovenia nådde hele 43,44 meter i 2007. Nå kommer verdensrekorden hjem til Ålesund. Slinningsbålet er det siste av de store sankthansbålene i byen. Båltenningen har de siste 8-9 årene blitt lagt til nærmeste helg slik at barna får det med seg, ifølge bålsjefen. – Alle sunnmøringer jeg har møtt de siste par dagene snakker om bålet. Tradisjonen for å feire jonsok står veldig sterkt på Sunnmøre, sier Ålesunds ordfører Eva Vinje Aurdal (Ap).Mellom 20 og 30 ungdommer i den harde kjernen av bålgjengen bruker flere måneder i høyden, ofte bygges det uten sikring. – De som vil bruke sikring gjør det, men det er ikke mange. Det går helt fint. Egentlig er det å klatre i bålet bare som å bruke en stor stige hvor det er flere plasser der man kan holde seg fast, mener Heen. Ålesunds-ordføreren er veldig stolt av byens ungdommer. – Ingen i byen kjefter på dem. Det er bare hyllest fra alle kanter. Som mor og ordfører blir jeg noen ganger nervøs når de klatrer i bålet. Politiet er til stede ved tenninga i kveld for å passe på at alt går trygt for seg, sier Vinje Aurdal.Det kreves tusenvis av paller for å bygge et sankthansbål av denne størrelsen. En gammel bålhelt sa en gang «Nåkke har vi fått – og nåkke har vi ikkje fått». I dag er de fleste pallene donert til bålbygginga av lokale bedrifter. – Dette er hele byens bål. Helt siden 1800-tallet og spesielt bybrannen i 1904 har sankthansbålene vært et viktig symbol i Ålesund, sier Heen. Ordføreren har selv studert folkeminnevitenskap ved Universitetet i Oslo. – Sankthansbålene har opprinnelig sine røtter i gamle fruktbarhetsriter. For forfedrene våre var det svært viktig å feire det de høstet av naturen. Kanskje har sunnmøringene fremdeles ubevisst et slikt forhold til jonsok. Folk langs kysten har alltid vært helt avhengige av å spille på lag med naturen, tror Vinje Aurdal.Grunnen til at bålgjengen gikk for verdensrekord i år var at de tre bålsjefene Alexander Heen, Yngve Osvold og Simon Eiken skal gi seg i år. Heen skal i militæret om en måned. De har stor tro på at yngre krefter står klare til å ta over. I tillegg til ungdommen fra Ålesund har nye grupper kastet seg på tradisjonen i år. – Jeg synes det er veldig kjekt at beboere fra det nye asylmottaket i byen fikk være med å bygge bål. Mange gamle norske tradisjoner, slik som jonsokbål, står i fare for å bli borte. Da er det flott at de finner nye former og overlever, sier Vinje Aurdal.
Byens store stolthet rager 47,4 meter over bakken. Lørdag kveld tennes verdens høyeste bål i Ålesund.